SMERNICA KOMISIE 2005/81/ES
z 28. novembra 2005,
ktorou sa mení a dopĺňa smernica 80/723/EHS o transparentnosti finančných vzťahov medzi členskými štátmi a verejnoprávnymi podnikmi a finančnej transparentnosti určitých podnikov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 86 ods. 3,
keďže:
(1)
Smernica Komisie 80/723/EHS (1) požaduje od členských štátov zabezpečiť transparentnosť finančných vzťahov medzi orgánmi verejnej moci a verejnoprávnymi podnikmi, ako aj vnútri určitých podnikov. Podniky, od ktorých sa vyžaduje viesť oddelené účty, sú podniky, ktoré požívajú osobitné alebo výhradné práva priznané členským štátom v zmysle článku 86 ods. 1 zmluvy alebo sú poverené poskytovaním služieb všeobecného hospodárskeho záujmu v zmysle článku 86 ods. 2 zmluvy a prijímajú štátnu pomoc v akejkoľvek forme vo vzťahu k takýmto službám a ktoré prevádzkujú ďalšie činnosti.
(2)
Členské štáty môžu udeliť podnikom povereným poskytovaním služieb všeobecného hospodárskeho záujmu náhradu na účely úhrady osobitných nákladov spojených s poskytovaním týchto služieb. Takáto náhrada však nesmie prekročiť nevyhnutnú mieru poskytovania predmetných služieb a nesmie sa použiť na financovanie činností mimo rámca služieb všeobecného hospodárskeho záujmu.
(3)
Podľa smernice 80/723/EHS sa musia oddelené účty viesť iba vtedy, ak podnik poverený poskytovaním služieb všeobecného hospodárskeho záujmu prijíma štátnu pomoc. Súdny dvor Európskych spoločenstiev vo svojom rozsudku Altmark Trans GmbH (2) uviedol, že za určitých podmienok náhrada za služby vo verejnom záujme nepredstavuje štátnu pomoc v zmysle článku 87 ods. 1 zmluvy.
(4)
Avšak bez ohľadu na právnu kvalifikáciu náhrady za služby vo verejnom záujme v zmysle článku 87 ods. 1 zmluvy povinnosť viesť oddelené účty by sa mala vzťahovať na všetky podniky prijímajúce takúto náhradu, ktoré tiež uskutočňujú činnosti mimo rámca služieb všeobecného hospodárskeho záujmu. Iba prostredníctvom vedenia oddelených účtov môžu sa identifikovať náklady vzťahujúce sa na služby všeobecného hospodárskeho záujmu a môže sa vypočítať správna čiastka náhrady.
(5)
Smernica 80/723/EHS by sa preto mala zodpovedajúcim spôsobom zmeniť a doplniť,
PRIJALA TÚTO SMERNICU:
Článok 1
V článku 2 ods. 1 smernice 80/723/EHS sa písmeno d) nahrádza takto:
„d)
podnik, od ktorého sa vyžaduje viesť oddelené účty, je akýkoľvek podnik, ktorý požíva osobitné alebo výhradné právo priznané členským štátom podľa článku 86 ods. 1 zmluvy alebo je poverený poskytovaním služieb všeobecného hospodárskeho záujmu podľa článku 86 ods. 2 zmluvy, ktorý prijíma náhradu za služby vo verejnom záujme v akejkoľvek forme vo vzťahu k takýmto službám a ktorý prevádzkuje ďalšie činnosti;“.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 19. decembra 2006. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 28. novembra 2005